REGOLAMENT TAL-KUMMISSJONI (KE) Nru 901/2008
tas-16 ta' Settembru 2008
li jissuspendi l-applikazzjoni tad-dazji fuq l-importazzjoni ta’ ċerti kwantitajiet ta' zokkor industrijali għall-kampanja tal-kummerċjalizzazzjoni 2008/2009
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta' Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (ir-Regolament Waħdieni dwar l-OKS) (1), u partikolarment l-Artikolu 142 tiegħu flimkien mal-Artikolu 4 tiegħu,
Billi:
(1)
L-Artikolu 142 tar-Regolament (KE) Nru 1234/2007 jistabbilixxi li biex jiġu garantiti l-proviżjonijiet meħtieġa għall-fabbrikazzjoni tal-prodotti msemmija fl-Artikolu 62, paragrafu 2, tar-Regolament imsemmi, il-Kummissjoni tista' tissospendi għalkollox jew parzjalment l-applikazzjoni tad-dazji tal-importazzjoni fuq ċerti kwantitajiet taz-zokkor.
(2)
L-Artikoli 30 sa 30d tar-Regolament (KE) Nru 950/2006 tal-Kummissjoni tat-28 ta' Ġunju 2006 li jistabbilixxi, għall-kampanji tal-kummerċjalizzazzjoni 2006/2007, 2007/2008 u 2008/2009, il-modalitajiet tal-applikazzjoni għall-importazzjoni u r-raffinar tal-prodotti fis-settur taz-zokkor fl-ambitu ta' ċerti kwoti tariffarji u ftehimiet preferenzjali [titlu mhux uffiċjali] (2) stabbilixxew il-modalitajiet tal-applikazzjoni għall-importazzjoni taz-zokkor industrijali msemmija fl-Artikolu 62, paragrafu 2, tar-Regolament (KE) Nru 1234/2007.
(3)
Sabiex jiġu garantiti l-proviżjonijiet meħtieġa għall-fabbrikazzjoni tal-prodotti msemmijin f'Artikolu 62, paragrafu 2, tar-Regolament (KE) Nru 1234/2007 bi prezz li jikkorrispondi għall-prezz dinji, huwa fl-interess tal-Komunità li tissospendi totalment id-dazju fuq l-importazzjoni taz-zokkor għall-fabbrikazzjoni ta' dawn il-prodotti għall-kampanja tal-kummerċjalizzazzjoni 2008/2009, fuq kwantità li tikkorrispondi għan-nofs tal-bżonnijiet tagħhom taz-zokkor industrijali.
(4)
B'hekk hemm bżonn li jiġu ffissati l-kwantitajiet taz-zokkor tal-importazzjoni industrijali għall-kampanja 2008/2009.
(5)
Il-kumitat tal-ġestjoni għall-organizzazzjoni komuni tas-swieq agrikoli ma tax opinjoni tiegħu fil-limitu taż-żmien stabbilit mill-president tiegħu,
ADOTTAT DAN IR-REGOLAMENT:
Artikolu 1
Għall-kampanja 2008/2009, id-dazji fuq l-importazzjoni ġew sospiżi totalment fuq kwantità ta' 400 000 tunnellata ta' zokkor industrijali bil-kodiċi NM 1701 u bin-numru tas-serje 09.4390, skont l-Artikolu 30 tar-Regolament (KE) Nru 950/2006.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Unjoni Ewropea.
Għandu japplika mill-1 ta' Ottubru 2008.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 16 ta’ Settembru 2008.